Γνωμοδότηση της Επιτροπής των Περιφερειών για τις Ανακοινώσεις της Επιτροπής

- "Συνέχιση της ολοκλήρωσης του ευρωπαϊκού σιδηροδρομικού συστήματος: η τρίτη δέσμη μέτρων για τις σιδηροδρομικές μεταφορές"

- "Πρόταση για οδηγία του Ευρωπαϊκού Κοινοβουλίου και του Συμβουλίου που τροποποιεί την οδηγία 91/440/ΕΟΚ του Συμβουλίου για την ανάπτυξη των κοινοτικών σιδηροδρόμων"

- "Πρόταση για οδηγία του Ευρωπαϊκού Κοινοβουλίου και του Συμβουλίου σχετικά με την πιστοποίηση του προσωπικού οδήγησης μηχανών έλξης και συρμών στο σιδηροδρομικό δίκτυο της Κοινότητας"

- "Πρόταση κανονισμού του Ευρωπαϊκού Κοινοβουλίου και του Συμβουλίου για τα δικαιώματα και τις υποχρεώσεις των επιβατών διεθνών σιδηροδρομικών γραμμών"

- "Πρόταση κανονισμού του Ευρωπαϊκού Κοινοβουλίου και του Συμβουλίου με τον οποίο θεσπίζονται οι όροι αποζημίωσης σε περίπτωση μη συμμόρφωσης των υπηρεσιών σιδηροδρομικών εμπορευματικών μεταφορών προς τις συμβατικές απαιτήσεις ποιότητας"

(2005/C 71/07)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

ΕΧΟΝΤΑΣ ΥΠΟΨΗ την "Ανακοίνωση της Επιτροπής - Συνέχιση της ολοκλήρωσης του ευρωπαϊκού σιδηροδρομικού συστήματος: η τρίτη δέσμη μέτρων για τις σιδηροδρομικές μεταφορές" - COM(2004) 140 τελικό, την "Πρόταση για οδηγία του Ευρωπαϊκού Κοινοβουλίου και του Συμβουλίου που τροποποιεί την οδηγία 91/440/ΕΟΚ του Συμβουλίου για την ανάπτυξη των κοινοτικών σιδηροδρόμων" - COM(2004) 139 τελικό - 2004/0047 (COD), την "Πρόταση για οδηγία του Ευρωπαϊκού Κοινοβουλίου και του Συμβουλίου σχετικά με την πιστοποίηση του προσωπικού οδήγησης μηχανών έλξης και συρμών στο σιδηροδρομικό δίκτυο της Κοινότητας" - COM(2004) 142 τελικό - 2004/0048 (COD), την "Πρόταση κανονισμού του Ευρωπαϊκού Κοινοβουλίου και του Συμβουλίου για τα δικαιώματα και τις υποχρεώσεις των επιβατών διεθνών σιδηροδρομικών γραμμών" - COM(2004) 143 τελικό - 2004/0049 (COD), και την "Πρόταση κανονισμού του Ευρωπαϊκού Κοινοβουλίου και του Συμβουλίου με τον οποίο θεσπίζονται οι όροι αποζημίωσης σε περίπτωση μη συμμόρφωσης των υπηρεσιών σιδηροδρομικών εμπορευματικών μεταφορών προς τις συμβατικές απαιτήσεις ποιότητας" - COM(2004) 144 τελικό - 2004/0050 (COD)·

ΕΧΟΝΤΑΣ ΥΠΟΨΗ την απόφαση του Συμβουλίου της 28ης Απριλίου 2004, να ζητήσει τη γνωμοδότησή της για το θέμα σύμφωνα με το άρθρο 265, πρώτη παράγραφος, και το άρθρο 71 της συνθήκης περί ιδρύσεως της Ευρωπαϊκής Κοινότητας·

ΕΧΟΝΤΑΣ ΥΠΟΨΗ την απόφαση του Προέδρου της, της 19ης Ιουνίου 2004, να αναθέσει τις προπαρασκευαστικές εργασίες στην επιτροπή "Πολιτική εδαφικής συνοχής"·

ΕΧΟΝΤΑΣ ΥΠΟΨΗ την προηγούμενη γνωμοδότησή της για την "Πρόταση οδηγίας του Ευρωπαϊκού Κοινοβουλίου και του Συμβουλίου για τη διαλειτουργικότητα του συμβατικού διευρωπαϊκού σιδηροδρομικού συστήματος" COM(1999) 617 τελικό- 1999/0252 (COD) (CdR 94/2000 fin) [1]·

ΕΧΟΝΤΑΣ ΥΠΟΨΗ την προηγούμενη γνωμοδότησή της για την ανακοίνωση της Επιτροπής "Για έναν ολοκληρωμένο ευρωπαϊκό σιδηροδρομικό χώρο" - (COM(2002) 18 τελικό) (δεύτερη δέσμη μέτρων) (CdR 97/2002 fin) [2]·

ΕΧΟΝΤΑΣ ΥΠΟΨΗ την προηγούμενη γνωμοδότησή της για την Λευκή Βίβλο "Η ευρωπαϊκή πολιτική μεταφορών με ορίζοντα το έτος 2010: η ώρα των επιλογών" (COM(2001) 370 τελικό) (CdR 54/2001 fin) [3]·

ΕΧΟΝΤΑΣ ΥΠΟΨΗ την προηγούμενη γνωμοδότησή της για την "Πρόταση κανονισμού του Ευρωπαϊκού Κοινοβουλίου και του Συμβουλίου για τη χορήγηση κοινοτικής χρηματοδοτικής συνδρομής με σκοπό τη βελτίωση των περιβαλλοντικών επιδόσεων του συστήματος εμπορευματικών μεταφορών" – "Marco Polo" (COM(2002) 54 τελικό – 2002/0038 COD) (CdR 103/2002 fin) [4]·

ΕΧΟΝΤΑΣ ΥΠΟΨΗ την προηγούμενη γνωμοδότησή της με θέμα "Διάδρομοι και ΔΕΔ-Μ: μοχλός ανάπτυξης και όργανο ευρωπαϊκής συνοχής" και την "Ανακοίνωση της Επιτροπής στο Συμβούλιο και το Ευρωπαϊκό Κοινοβούλιο σχετικά με την ανάπτυξη ενός ευρωμεσογειακού δικτύου μεταφορών" (COM(2003) 376 τελικό) (CdR 291/2003 fin ) [5]·

ΕΧΟΝΤΑΣ ΥΠΟΨΗ το σχέδιο γνωμοδότησής της (CdR 161/2004 rev.2) που υιοθετήθηκε στις 24 Σεπτεμβρίου 2004 από την επιτροπή "Πολιτική εδαφικής συνοχής" (Εισηγητής: ο κ. Bernard Soulage, Αντιπρόεδρος του Περιφερειακού Συμβουλίου Ροδανού-Άλπεων (FR, PSE))·

Εκτιμώντας ότι:

1) Η ανάπτυξη των επιβατικών και εμπορευματικών μεταφορών αποτελεί απαραίτητο όρο για την επίτευξη μιας ολοκληρωμένης Ευρώπης και, παράλληλα, σημαντική πηγή οικονομικής μεγέθυνσης·

2) Η επιδίωξη ενός ελεγχόμενου ανοίγματος των αγορών των σιδηροδρομικών μεταφορών μπορεί να αποτελέσει πρόσθετο πλεονέκτημα για την επίτευξη του αναπτυξιακού αυτού στόχου και κυρίως σε διεθνές επίπεδο·

3) Κάθε προσπάθεια ολοκλήρωσης και ανοίγματος πρέπει να πραγματοποιηθεί με το τριπλό μέλημα της ποιότητας της υπηρεσίας, της ασφάλειας των επιβατών και των εμπορευμάτων, και των δικαιωμάτων των επιβατών και των εξυπηρετούμενων περιοχών·

υιοθέτησε ομόφωνα, κατά την 57η σύνοδο ολομελείας της, της 17ης και 18ης Νοεμβρίου 2004 (συνεδρίαση της 17ης Νοεμβρίου), την ακόλουθη γνωμοδότηση.

1. Οι απόψεις της Επιτροπής των Περιφερειών

Προς την οικοδόμηση μιας εσωτερικής αγοράς των σιδηροδρομικών υπηρεσιών

Οι προτάσεις που υποβάλλονται κρίνονται αποδεκτές, ως προς τις αρχές τους, από την Επιτροπή των Περιφερειών. Πολλά σημεία, όμως, θα πρέπει να διασαφηνιστούν, τόσο στο επίπεδο των διαδικασιών παρέμβασης των ενδιαφερομένων κρατών και εδαφικών ενοτήτων, όσο και στο επίπεδο της έκτασης, της εμβέλειας και της υφής των ρυθμίσεων που προτείνει η Επιτροπή. Το μέλημα της Επιτροπής των Περιφερειών είναι να βεβαιωθεί ότι η μεταρρύθμιση αυτή των σιδηροδρόμων πραγματοποιείται υπό συνθήκες που ευνοούν τη βελτίωση των σιδηροδρομικών υπηρεσιών, ενισχύουν την ανταγωνιστικότητα των σιδηροδρόμων έναντι των λοιπών μεταφορικών μέσων και εξασφαλίζουν την αναγκαία οικονομική βιωσιμότητα των φορέων εκμετάλλευσης σιδηροδρομικών μεταφορών.

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ:

1.1 Εκφράζει την ικανοποίησή της για τις προσπάθειες που καταβάλλονται για την προώθηση και τη δημιουργία ενός ολοκληρωμένου ευρωπαϊκού σιδηροδρομικού χώρου (ΟΕΣΧ) που αποτελεί απαραίτητη προϋπόθεση για την αναζωογόνηση ενός ζωτικού τρόπου μεταφοράς στην προοπτική μιας βιώσιμης πολιτικής μεταφορών της Ευρωπαϊκής Ένωσης όπως περιγράφεται στην Λευκή Βίβλο.

1.2 Εγκρίνει σε γενικές γραμμές τις προσπάθειες που καταβάλλει η Επιτροπή για τη δημιουργία μιας πραγματικής εσωτερικής αγοράς σιδηροδρομικών υπηρεσιών, τόσο επιβατικών όσο και εμπορευματικών, σύμφωνα με τις αποφάσεις του Ευρωπαϊκού Κοινοβουλίου. Οι προτάσεις που υποβλήθηκαν στο πλαίσιο της τρίτης δέσμης μέτρων για τις σιδηροδρομικές μεταφορές προωθούν την βελτίωση της ποιότητας των εμπορευματικών μεταφορών και το προοδευτικό άνοιγμα των επιβατικών μεταφορών στο σύνολο των χωρών της Ένωσης, αρχής γενομένης από τις υπηρεσίες διεθνών επιβατικών υπηρεσιών.

1.3 Διαπιστώνει ότι, στον τομέα των διεθνών επιβατικών μεταφορών, η ανάπτυξη των υπηρεσιών μεγάλης ταχύτητας οι οποίες συνδέουν τις περιφέρειες αποτελεί, στην προοπτική της βιώσιμης ανάπτυξης, πρωτοβουλία που πρέπει να ενθαρρυνθεί, η οποία, όμως, πρέπει να πραγματοποιηθεί σε ένα πλαίσιο το οποίο ολοκληρώνει την εξυπηρέτηση των περιφερειών χάρη σε μια περιφερειακή προσφορά υψηλής ποιότητας εστιασμένη στα ωράρια εξυπηρέτησης.

1.4 Επιθυμεί την προώθηση της ανάπτυξης των διασυνοριακών υπηρεσιών που αποτελούν μια μη αμελητέα αγορά μεταφορών προς και από τον τόπο εργασίας. Η ανάπτυξη συμφωνιών μεταξύ των ενδιαφερόμενων περιφερειών πρέπει να διευκολυνθεί για να διασφαλιστεί υψηλό επίπεδο υπηρεσιών και αποδοτικότητα των υπηρεσιών.

1.5 Επίσης, η Επιτροπή των Περιφερειών αποδίδει μεγάλη σημασία στους προβληματισμούς που αφορούν τη χωροταξία και την ισότητα πρόσβασης στις διάφορες περιοχές. Από αυτή την άποψη, εύχεται να ληφθούν όλα τα αναγκαία μέτρα ώστε η εμφάνιση νέων φορέων παροχής σιδηροδρομικών υπηρεσιών να μην οδηγήσει σε εγκατάλειψη των μη αποδοτικών δρομολογίων, που έχουν εδραιωθεί έως σήμερα χάρη στους μηχανισμούς εξίσωσης των ναύλων.

Εντοπίζονται δύο ενδεχόμενοι κίνδυνοι:

- Ο πρώτος αφορά τις περιφερειακές ή τις απομονωμένες περιοχές, οι οποίες ενδέχεται να μην επωφεληθούν από τις νέες αυτές υπηρεσίες εάν μόνο ο επιχειρηματικός φορέας προσδιορίζει τα χαρακτηριστικά τους. Ομοίως, ορισμένες διαπεριφερειακές γραμμές οι οποίες δεν αποτελούν αντικείμενο συμβάσεων παροχής δημόσιας υπηρεσίας ενδέχεται να αποσταθεροποιηθούν εάν η εξυπηρέτηση των διεθνών δρομολογίων στηρίζεται στους σταθμούς που διαθέτουν μεγαλύτερη κίνηση και, επομένως, είναι περισσότερο αποδοτικοί.

- Ο δεύτερος αφορά τις προϋποθέσεις εφαρμογής της ρήτρας διασφάλισης για τις συνδέσεις, κυρίως τις περιφερειακές, που αποτελούν αντικείμενο σύμβασης παροχής δημόσιας υπηρεσίας.

1.6 Υπενθυμίζει ότι το ζήτημα της ασφάλειας των σιδηροδρομικών μεταφορών είναι καθοριστικό, όπως υπενθυμίζεται στην αιτιολογική έκθεση, και η ίδρυση εταιρειών χαμηλού κόστους δεν πρέπει να επιτελείται εις βάρος των απαιτήσεων ασφάλειας των χρηστών (κατάρτιση των μηχανοδηγών και άδειες κυκλοφορίας, παλαιότητα του τροχαίου υλικού και κανόνες συντήρησης). Τούτο είναι ιδιαίτερα σημαντικό, πόσο μάλλον που η άδεια ενδομεταφοράς θα οδηγήσει σε μικτή κυκλοφορία, κυρίως για τα περιφερειακά δρομολόγια για τα οποία, τις περισσότερες φορές, οι συμβάσεις παροχής δημόσιας υπηρεσίας επιβάλλουν υψηλά επίπεδα ασφαλείας. Ομοίως, το άνοιγμα των ενδομεταφορών οδηγεί εκ των πραγμάτων σε απελευθέρωση της αγοράς των σιδηροδρομικών μεταφορών σε ορισμένα εθνικά τμήματα δρομολογίων και είναι σημαντικό να διασφαλιστεί ότι το άνοιγμα αυτό στον ανταγωνισμό δεν θα θέσει σε κίνδυνο την οικονομική βιωσιμότητα ορισμένων φορέων που εξυπηρετούν εθνικά δρομολόγια τα οποία δεν αποτελούν αντικείμενο συμβάσεων παροχής δημόσιας υπηρεσίας.

1.7 Επιβεβαιώνει τη μεγάλη σημασία που αποδίδει στις διαδικασίες αξιολόγησης των διενεργούμενων στο σιδηροδρομικό τομέα μεταρρυθμίσεων, προκειμένου να επιβεβαιωθεί ότι οι μεταρρυθμίσεις αυτές οδηγούν, πράγματι, σε βελτίωση των παρεχόμενων υπηρεσιών (επίπεδα προσφοράς, ποιότητα της υπηρεσίας, ασφάλεια, κόστος). Από την άποψη αυτή, διερωτάται κατά πόσον είναι εύστοχο το χρονοδιάγραμμα που υιοθετήθηκε, όπου δεν προβλέπεται χρόνος για τις αναγκαίες αξιολογήσεις των προηγούμενων μεταρρυθμίσεων.

Πιστοποίηση του προσωπικού οδήγησης στο σιδηροδρομικό δίκτυο της Κοινότητας

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

1.8 Επικροτεί την πρωτοβουλία της Επιτροπής για την εισαγωγή συστήματος πιστοποίησης των μηχανοδηγών με δύο συστατικά: 1) μία άδεια ΕΕ, που θα ισχύει σε ολόκληρη την επικράτεια, θα χορηγείται από την αρμόδια εθνική αρχή ή τον εξουσιοδοτημένο φορέα και θα ανήκει στο μηχανοδηγό και 2) μια συμπληρωματική εναρμονισμένη βεβαίωση για τον κάθε μηχανοδηγό, που θα ανταποκρίνεται στις ιδιαίτερες απαιτήσεις του επιτρεπόμενου δρομολογίου, με περιορισμένη ισχύ, και που θα χορηγείται από τη σιδηροδρομική επιχείρηση που απασχολεί τον μηχανοδηγό.

1.9 Διαπιστώνει ότι το σύστημα αυτό αποτέλεσε αντικείμενο διαβουλεύσεων με τους εταίρους (Ευρωπαϊκή Κοινότητα Σιδηροδρόμων, Ευρωπαϊκή Ομοσπονδία Εργαζομένων στον τομέα των Μεταφορών) και διασφαλίζει την ελεύθερη κυκλοφορία των εργαζομένων εντός της Κοινότητας.

1.10 Επιβεβαιώνει ότι ο καθορισμός αυστηρών κανόνων ασφαλείας αποτελεί απαρέγκλιτη απαίτηση, δεδομένου ότι επιζητείται η διαλειτουργικότητα των δικτύων. Η προτεινόμενη εναρμόνιση είναι αναγκαία λόγω της μεγάλης ποικιλίας των εθνικών νομοθεσιών σχετικά με την πιστοποίηση των μηχανοδηγών. Ο έλεγχος των σωματικών και ψυχολογικών ικανοτήτων, οι περιοδικές σχετικές εξετάσεις και η παρακολούθηση του επιπέδου των ικανοτήτων, καθώς και οι βασικές γνώσεις μιας κοινής γλώσσας συνιστούν εγγυήσεις αναγκαίες για ένα υψηλό επίπεδο ασφάλειας των σιδηροδρόμων.

1.11 Επικροτεί τη σταδιακή θέσπιση των νέων αυτών διατάξεων, οι οποίες, σε πρώτη φάση, θα περιοριστούν στους μηχανοδηγούς που εργάζονται σε διεθνή δρομολόγια, αλλά, αργότερα, και μετά από σχετική αξιολόγηση, θα πρέπει να επεκταθούν στο σύνολο των μηχανοδηγών των σιδηροδρόμων.

Δικαιώματα και υποχρεώσεις των επιβατών διεθνών σιδηροδρομικών γραμμών

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

1.12 Επικροτεί την πρωτοβουλία της Επιτροπής να αναπτύξει ρυθμιστικό πλαίσιο για τα δικαιώματα και τις υποχρεώσεις των επιβατών διεθνών σιδηροδρομικών γραμμών, όπως έχει γίνει και για τον αεροπορικό τομέα. Πρόκειται για διάβημα που ευνοεί τον υγιή ανταγωνισμό μεταξύ των διαφόρων μέσων μεταφοράς.

1.13 Ζητά τα προτεινόμενα μέτρα να επεκταθούν στις υπηρεσίες ενδομεταφορών των κρατών μελών που δημιουργούνται με τη παρούσα νομοθεσία.

1.14 Παρατηρεί ότι δεν λαμβάνονται επαρκώς υπόψη οι εκπρόσωποι των χρηστών και των τοπικών αρχών στις διαδικασίες που ενδέχεται να εφαρμοστούν.

Αποζημιώσεις σε περίπτωση μη συμμόρφωσης των υπηρεσιών σιδηροδρομικών εμπορευματικών μεταφορών προς τις απαιτήσεις ποιότητας

Η Επιτροπή των Περιφερειών

1.15 Διαπιστώνει ότι το μερίδιο των σιδηροδρομικών εμπορικών μεταφορών έχει μειωθεί τη στιγμή που οι προσδοκίες των χρηστών για καλύτερη ποιότητα, ακριβή παράδοση κλπ., έχουν αυξηθεί.

1.16 Κρίνει ότι τα μέτρα που αποσκοπούν στη βελτίωση των υπηρεσιών που παρέχουν οι σιδηροδρομικές εταιρείες είναι σημαντικά και ότι χωρίς αυτά οι σιδηροδρομικές εμπορευματικές μεταφορές θα συνεχίσουν την πτωτική τάση τους.

1.17 Σημειώνει τις προσπάθειες της Επιτροπής που στοχεύουν στην αύξηση του μεριδίου της αγοράς των σιδηροδρομικών εμπορευματικών μεταφορών σε ένα περιβάλλον που εξακολουθεί να είναι δύσκολο. Η βελτίωση των υπηρεσιών που παρέχουν οι φορείς εκμετάλλευσης σιδηροδρομικών υπηρεσιών αποτελεί, χωρίς αμφιβολία, μέτρο για τη βελτίωση της εμπιστοσύνης των χρηστών και για την προσέλκυση νέων πελατών.

1.18 Διερωτάται εάν η Επιτροπή οφείλει να ρυθμίσει τον τομέα αυτό, δεδομένου ότι οι φορείς έχουν αναπτύξει συμβατικές σχέσεις με τους πελάτες τους, στο πλαίσιο των οποίων οι απαιτήσεις ποιότητας αποτελούν τμήμα της διαπραγμάτευσης. Υπάρχει κίνδυνος πρόκλησης αντίθετων αποτελεσμάτων, ιδιαίτερα εάν αυτές οι απαιτήσεις ποιότητας έχουν ως συνέπεια αύξηση του κόστους των υπηρεσιών, τη στιγμή που οι οδικές μεταφορές είναι ελεύθερες να ορίζουν τις από κοινού συμφωνούμενες απαιτήσεις. Το θέμα αυτό είναι ακόμη πιο λεπτό για τους φορείς των σιδηροδρομικών μεταφορών των νέων κρατών μελών, προπάντων εάν η Επιτροπή δεν ρυθμίσει αυτές τις απαιτήσεις ποιότητας επί των αυτών βάσεων για όλους τους τρόπους μεταφορών.

2) Συστάσεις της Επιτροπής των Περιφερειών

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

2.1 Ζητά τροποποίηση του προτεινόμενου χρονοδιαγράμματος ώστε να καταστεί δυνατή η διενέργεια των απαραίτητων αξιολογήσεων των προηγούμενων μεταρρυθμίσεων και συγκεκριμένα προκειμένου να ληφθούν υπόψη οι εξελίξεις που απορρέουν από τις εν λόγω μεταρρυθμίσεις στις πρόσφατα ενταχθείσες στην Ένωση χώρες και στις απομακρυσμένες περιφέρειες.

2.2 Επιθυμεί να διευκρινιστεί ο ορισμός της διεθνούς υπηρεσίας με την υποχρέωση ενός τουλάχιστον τερματικού σταθμού σε ένα σημαντικό αστικό κέντρο σε κάθε χώρα η οποία εξυπηρετείται από την διεθνή υπηρεσία. Πράγματι, ο ορισμός των διεθνών επιβατικών υπηρεσιών σύμφωνα με το πρώτο άρθρο του σχεδίου οδηγίας [COM(2004) 139 τελικό] περιορίζεται σε ένα μόνο κριτήριο δηλαδή "το επιβατικό δρομολόγιο με το οποίο ένα τρένο διέρχεται τουλάχιστον μία φορά το σύνορο ενός κράτους μέλου"ς. Η απλότητα του ορισμού αυτού μπορεί να αποτελέσει πηγή αποκλινουσών συμπεριφορών (free riders), δεδομένου ότι θα επαρκούσε να εξυπηρετείται ο πρώτος σταθμός μετά τα σύνορα προκειμένου να αντληθεί όφελος από το καθεστώς της διεθνούς υπηρεσίας τη στιγμή που σχεδόν το σύνολο του κύκλου εργασιών ενός φορέα πραγματοποιείται σε ένα κράτος μέλος. Μια παρόμοια πρακτική θα μπορούσε να δημιουργήσει εκ των πραγμάτων άνοιγμα της εθνικής αγοράς της σχετικής χώρας.

2.3 Ζητά να διευκρινιστεί ο ρόλος των κρατών και των τοπικών αρχών για τον ορισμό των χαρακτηριστικών της προβλεπόμενης διεθνούς υπηρεσίας (αριθμός υπηρεσιών, αριθμός σημείων στάσης, συχνότητα, περιοδικότητα, ναύλοι των εθνικών διαδρομών).

2.4 Προτείνει να διασαφηνιστεί η διατύπωση του σχεδίου οδηγίας, έτσι ώστε να προβλέπει ότι οι περιορισμοί σχετικά με τις υπηρεσίες ενδομεταφορών απορρέουν από την τοπική αρχή, δεδομένου ότι αυτή είναι η οργανώτρια αρχή της γραμμής η οποία αποτελεί αντικείμενο της σύμβασης δημόσιας υπηρεσίας, και από τον ρυθμιστικό φορέα στον οποίο αναφέρεται το άρθρο 30 της οδηγίας 2001/14 ΕΚ.

2.5 Συνιστά να διευκρινιστούν οι όροι εκμετάλλευσης των διεθνών υπηρεσιών σε συνάρτηση με τη φύση των προβλεπόμενων υπηρεσιών. Οι προϋποθέσεις βιωσιμότητας των εν λόγω υπηρεσιών, τα τιμολόγιά τους, και τα επίπεδα υπηρεσίας τους εξαρτώνται, πράγματι, από τη φύση τους. Συνεπώς, είναι δύσκολο να προβλεφθούν, εκ των προτέρων, οι αυτοί κανόνες για μια διασυνοριακή υπηρεσία η οποία εξυπηρετεί δυο γειτονικές περιφέρειες, για μια υπηρεσία σε μια γραμμή μεγάλης ταχύτητας του τύπου Λονδίνου – Μασσαλίας, για μια νυκτερινή υπηρεσία μεταξύ Αμβούργου και Ζυρίχης, ή για μια εποχική υπηρεσία μεταξύ Παρισιού και Βενετίας…

2.6 Προτείνει να γίνει αναφορά στον αντίκτυπο του ανοίγματος στον ανταγωνισμό της αγοράς των διεθνών σιδηροδρομικών υπηρεσιών στις διεθνείς γραμμές πούλμαν, ιδίως με την προοπτική της ελευθέρωσης των ναύλων στις εν λόγω γραμμές (οι εν λόγω επιχειρήσεις έχουν δικαίωμα, επίσης, στις εθνικές ενδομεταφορές;).

2.7 Εμμένει στην ανάγκη να διευκρινιστεί υπό ποίους όρους οι νέες διεθνείς σιδηροδρομικές υπηρεσίες θα μπορούν ή όχι να καθορίζουν ελεύθερα τους ναύλους τους, και ειδικότερα για την πελατεία των ενδομεταφορών, και τούτο προκειμένου να μην προκληθεί στρέβλωση των όρων ανταγωνισμού με τις εθνικές επιχειρήσεις, όταν οι τελευταίες δεν έχουν ελευθερία καθορισμού των ναύλων.

2.8 Προτείνει να καθοριστεί μια διάρκεια εκμετάλλευσης των νέων υπηρεσιών, συμβατή με την απόδοση των επενδύσεων. Προκειμένου να αποτραπεί μια κάποια μεταβλητότητα της προσφοράς στον τομέα αυτό, πρέπει να παρασχεθούν εγγυήσεις στα διάφορα ενδιαφερόμενα μέρη.

2.9 Ζητά, στην εναρμονισμένη συμπληρωματική βεβαίωση της πιστοποίησης του προσωπικού, να απαιτείται η γνώση της γλώσσας κάθε διερχόμενης χώρας.

2.10 Εμμένει ότι οι όροι αποζημίωσης των ταξιδιωτών οι οποίοι εφαρμόζονται στις σιδηροδρομικές μεταφορές, ειδικότερα όσον αφορά την καθυστέρηση των τρένων, πρέπει να είναι παρόμοιοι με εκείνους που εφαρμόζονται στον τομέα των αερομεταφορών (διάρκεια και επίπεδο αποζημίωσης).

2.11 Υπενθυμίζει ότι όλα τα ζητήματα αυτά αφορούν ένα μεγάλο αριθμό τοπικών αρχών και ότι, κατά συνέπεια, είναι σημαντικό οι εκπρόσωποί τους να συμμετέχουν σε όλες τις εθνικές ή κοινοτικές διαδικασίες οι οποίες αφορούν την εφαρμογή των εν λόγω μέτρων.

Βρυξέλλες, 17 Νοεμβρίου 2004

Ο Πρόεδρος

της Επιτροπής των Περιφερειών

Peter Straub

[1] ΕΕ C 317 της 6.11.2000, σ. 22.

[2] ΕΕ C 66 της 19.3.2003, σ. 5

[3] ΕΕ C 192 της 12.8.2002, σ. 8

[4] ΕΕ C 278 της 14.11.2002, σ. 15

[5] ΕΕ C 109 της 30.4.2004, σ. 10

--------------------------------------------------